ན་ཆ་གསེར་གྱི་དྲིལ་ཆུ་དགྲོལ་བ་ནི། །སངས་རྒྱས་ཀུན་ལ་བསྙེན་བསྐུར་བྱེད་པའི་རྟགས། །ལྟེ་བའི་ཁུང་ནས་ཉི་ཟླ་ཆར་བ་ནི། །སྡུག་བསྔལ་རྒྱ་མཚོ་ཐམས་ཅད་སྐེམ་པའི་རྟགས། །སྤྱི་བོའི་གཙུག་ཏུ་ཟླ་བ་འཆར་བ་ནི། །དུས་གསུམ་མ་ལུས་མུན་པ་སེལ་བའི་རྟགས། །སྤྱན་རྩ་དམར་པོ་ཕྱོགས་བཅུར་གཟིགས་པ་ནི། །སྲིད་གསུམ་རྣལ་འབྱོར་བྱ་ར་བྱེད་པའི་རྟགས། །ནུ་མ་གཡོན་པ་བདུད་རྩིའི་ཆུ་རྒྱུན་གྱི། །ལྷ་ཕྲུག་ཐམས་ཅད་གསོ་ན་མཛད་པའི་རྟགས། །ད་ལྟར་རྣལ་འབྱོར་ཀུན་གྱི་སྲིའུ་གསོ། །སྟེང་གི་ལྷ་རྣམས་ཁྱེད་ཀྱིས་འདུལ། །འོག་གི་ཀླུ་རྣམས་ཁྱེད་ཀྱིས་འདུལ། །བར་ཀྱི་ལྷ་སྲིན་སྡེ་བརྒྱད་ཁྱེད་ཀྱི་འདུལ། །རྣལ་འབྱོར་ཆུང་སྲི་ཐལ་བའི་རྡུལ་དུ་རློག །བསྐང་ངོ་དམ་རྫས་མདོས་ཀྱི་བསྐང་། །ལྷ་མོ་ཁྱེད་ཀྱི་ཐུགས་དམ་བསྐང་། །དེངས་འདིར་བུ་རྟ་གཉིས་པོ་ཁྱེད་ལ་གདམས། །བདག་གི་བཀའ་ཉན་མ་བུ་མ་བྲལ་ཞིང་། །སྲོག་རྟ་གཉིས་པོ་དམ་ཅན་ཁྱེད་ལ་བཅོལ། །རྟ་ཡི་འོག་ཏུ་བུ་འདི་མ་བསད་གཅིག །ལྷ་སྲིན་སྡེ་བརྒྱད་ལག་ནས་ཚེ་དཔལ་སྲིད་འཕྲོག་ལ། །བུ་ཆུང་འདི་ལ་ཚེ་དཔལ་གཟི་བརྗིད་བསྐྱེད། །
འདི་ལ་ཚིག་རོལ། སྨོན་ལམ་འདེབས་པ་ནི། ཧཱུྃ་མཛད་དམར་དབྱངས་རོལ།
རྣལ་འབྱོར་བདག་གི་ལྷ་མོ་ཁྱོད་བསྒྲུབ་པའི། །ལྷ་མོ་ཁྱོད་ཀྱི་བྱིན་རླབས་ཀྱི། །བགེགས་རྣམས་ཐམས་ཅད་མེད་པར་མཛོད།
བསྡུས་ལ།
རྟ་དང་བ་གླང་ནོར་དང་འབྲུ། །མི་ནོར་ཟས་དང་གཉེན་བཤེས་རྣམས། །ནད་མེད་བདེ་ཞིང་དར་བ་ཤོག །མི་ནོར་ཟས་དང་གཉེན་བཤེས་རྣམས། །ནད་དང་མུ་གེ་ཀུན་བྲལ་ནས། །འགྲོ་བ་ཐམས་ཅད་བདེ་བ་ཤོག །ལྷ་མོ་ཁྱེད་ཀྱི་བྱིན་རླབས་ཀྱིས། །བདག་ཅག་འཁོར་དུ་གཏོགས་པ་ལ། །ལོངས་སྤྱོད་རྣམ་གཉིས་རྫོགས་པ་ཤོག །བདག་ཀྱང་དུས་འདིར་ཚེ་རིང་ཞིང་། །སངས་རྒྱས་བསྟན་པ་བསྲུང་བ་ལ། །མཐུ་དང་རྫུ་འཕྲུལ་ལྡན་པ་ཤོག །ལོག་པར་ལྟ་བའི་མི་རྣམས་ནི། །བདུན་བརྒྱུད་རྩད་ནས་གཅོད་པར་ཤོག །
འུར།
འདིར་ཚིག་གི་རོལ་མོ་ཆེམས་བརྡུང་བྱ། གསུམ་བརྡེག་ལེན་བཅས་བྱས་ལ་བཞག་གོ མ་བྷྱོ་ས་མ་ཡ་བྷྱོ་བྷྱོ། ནག་མོ་ཤ་ནི་རྩ་པ་ཡ་ལྷ་མོ་ཡ་མ་དུ་ཧྲཱིཾ། ས་གཱ་རུ་མ་ཛཿཛཿ
ཅེས་དུས་རྟག་ཏུ་བཟླས།
རྡོ་རྗེ་འཛིན་པའི་བཀའ་དང་བསྟན་པ་རིན་པོ་ཆེ་ལ་དགོངས་ཏེ་ཁྱེད་རྣམས་ཀྱི་དགེས་ཤིང་མོས་པའི་ཐབས་ཀྱི་བཞེས་ལ་རྣལ་འབྱོར་པ་བདག་ཅག་དཔོན་སློབ་ཡོན་མཆོད་འཁོར་དང་བཅས་པ་ཐམས་ཅད་ལ་ནད་དང་གནོད་པ་ཐམས་ཅད་ཞི་བར་མཛོད། ཚེ་དང་བསོད་ནམས་དང་དཔལ་འབྱོར་ཐམས་ཅད་རྒྱས་པར་སྤེལ། དབང་ཕྱུག་དང་ནུས་མཐུ་བསྐྱེད། སྙན་པ་དང་གྲགས་པ་སྒྲུབ། གྲགས་པའི་འགྲོ་བ་ཕོ་མོ་ཐམས་ཅད་དབང་དུ་བསྡུས། གནོད་བྱེད་དགྲ་བགེགས་ཐལ་བ་རྡུལ་དུ་རློག་ཅིག གཞན་ཡང་བདག་ཅག་རྣམས་ཀྱི་རྒྱག་ཆོད་ཀྱི་མ་དང་། བློ་ལྷག་གི་ཕ་མཛོད་ཅིག རྒྱབ་ཀྱི་སློག་པ་དང་མདུན་གྱི་མཁར་བ་མཛོད་ཅིག ཉིན་གསུམ་གྱི་བྱ་ར་དང་། མཚན་གསུམ་གྱི་མེལ་ཚེ་མཛོད་ཅིག ཡོ་ན་སྲོངས། འགྱེལ་ན་སློངས། ཆད་ན་མཐུད་ཅིག རལ་ན་ཚེམས་ཤིག གཏོར་ན་ཚོལ་ལ། བརྗེད་ན་བསྐུལ་ཅིག མགོ་གང་གི་ཡར་ལ་སྟོད་ཅིག དཀྱུས་གང་གི་མར་ལ་བསྲུང་ཅིག གཞན་ཡང་ལེགས་པར་བརྒྱ་དང་སྤྲོད་ལ། ཉེས་པ་སྟོང་དང་བསྣོལ་ཅིག བསམ་པ་ཡིད་བཞིན་དུ་སྒྲུབ་པ་ལ། རེ་བ་རྒྱ་མཚོ་ལྟར་བུར་སྐོངས་ཤིག མཐུན་པའི་དངོས་གྲུབ་སྩོལ་ལ་མི་མཐུན་པའི་ཕྱོགས་ཐམས་ཅད་བཟློག་ཅིག གནོད་པའི་དགྲ་བགེགས་བཟློག་པའི་བརྟེན་མདོས་འདི་ལ་བརྟན་པར་བཞུགས་ཏེ། དགྲ་དཔུང་ཆོམ་ལ་བགེགས་དཔུང་ཐམས་ཅད་ཤིགས། དམག་དཔུང་བསྐྱེད་ལ་རུ་མཚོན་ཕྱོར་ཅིག སངས་རྒྱས་ཀྱི་བསྟན་པ་བསྲུང་ཅིག དཀོན་མཆོག་གི་དབུ་འཕངས་ཆེན་པོ་བསྟོད་ཅིག གཞན་ཡང་སྤྲོ་ལ་དར་འཕྱོར་ལ། ཁྲོམ་ལ་དུང་བུས་ཅིག གཏམ་ངན་རྒྱུན་ཆོད་ལ། སྙན་གྲགས་འཇིག་རྟེན་དུ་སྒྲོགས་ཤིག དམ་པའི་ཆོས་མི་ནུབ་པའི་རྒྱལ་མཚན་ནམ་མཁར་འཕྱོར་ལ། མཐོ་རིས་དང་ཐར་པ་དང་བྱང་ཆུབ་བསྒྲུབ་པའི་གྲོགས་མཛོད་ཅིག སྐྱབས་དང་དཔུང་གཉེན་དང་རྟེན་དང་གླིང་མཛོད་ཅིག བདག་ཅག་གི་ཇི་ལྟར་བསྒོ་བ་བཞིན་བཅོལ་བའི་འཕྲིན་ལས་ཐམས་ཅད་མྱུར་དུ་བསྒྲུབ་ཤིག
ཤྭ་རིང་དབྱངས་རོལ།
བྷྱོཿཆོས་དབྱིངས་ཤེས་རབ་ཕ་རོལ་ཕྱིན། །མ་གཅིག་ལྷ་མོ་བུ་རྫི་མ། །རྩ་བརྒྱུད་བླ་མའི་མངའ་གསོལ་བས།
འདིར་རོལ་མོ།
།བྱིན་རླབས་སྤྲིན་ཕུང་ཐིབ་སེ་ཐིབས། །
འདི་ནས་རྡུང་།
ཡིད་དམ་རྒྱ་མཚོའི་མངའ་གསོལ་ན། །གྲུབ་གཉིས་གཟིམ་ཆར་ཐུ་ལུ་ལུ། །སངས་རྒྱས་རྣམས་ཀྱི་མངའ་གསོལ་བས། །ཡེ་ཤེས་རྒྱ་མཚོ་ཁྱི་ལི་ལི། །དམ་པའི་ཆོས་ལ་མངའ༞ །ཡིད་བཞིན་ནོར་བུ་མེ་རེ་རེ། །འཕགས་པའི་དགེ་འདུན༞ །འཕྲིན་ལས་གཟི་འོད་སལ་ལ་ལ། །དམ་ཅན་རྒྱ་མཚོའི༞ །དྲག་ཤུལ་སྣང་བ་ཚེ་རེ་རེ། །ནོར་ལྷ་རྣམས་ཀྱི༞ །ཕྱག་གཡས་བང་མཛོད་ཁྲིག་སེ་ཁྲིག །གཏེར་བདག་རྣམས་ཀྱི༞ །ཕུན་ཚོགས་འདོད་དགུ་ཉི་ལི་ལི། །གསང་བ་ཆེན་པོའི་གནས་མཆོག་འདིར། །ཤ་ཁྲག་གཏོར་མ་རི་ལྟར་སྤུང་། །ཛ་གད་བདུད་རྩིའི་མཚོ་ལྟར་འཁྱིལ། །དྲི་བསུང་ངད་པ་སྤྲིན་ལྟར་འཐིབ། །འདོད་དགུ་སྣ་ཚོགས་ཆར་ལྟར་བབས། །ཏིང་འཛིན་སྔགས་ཀྱི་བྱིན་རླབས་ནས། །སྔ་བཅོལ་གཏང་རག་འདི་འབུལ་ལོ། །ད་བཅོལ་ཞུ་སྐྱེམས་འདི་འབུལ་ལོ། །བཞེས་ཤིག་རོལ་ཅིག་དགོངས་པར་མཛོད། །མཆོད་ནི་དམ་རྫས་གཏོར་མའི་མཆོད། །གསོལ་ནི་སྤྱན་གཟིགས་མཆོད་པའི་གསོལ། །རྟེན་ནི་བརྟེན་མདོས་དག་ལ་རྟེན། །འབོད་ནི་དུང་ཆེན་གླིང་བུས་འབོད། །བསྐང་ནི་མཐུན་པའི་རྫས་ཀྱི་བསྐངས། །སྦད་དོ་སྡེ་བྱེད་དགྲ་ལ་རྦད། །བསྐུལ་ལོ་དྲག་པོའི་ལས་ལ་བསྐུལ། །ཆོས་སོ་དཔའ་བོའི་དམག་ལ་ཆོས། །རྟེན་ནོ་བུ་རྫིས་རྒྱངས་མ་རིང་། །བསྐུལ་ལོ་བུ་རྫི་ཕྲག་མ་དོག །གཡབ་བོ་བུ་རྫི་སྤྱན་མ་རྟུལ། །འབོད་དོ་བུ་རྫི་སྙན་མ་སྲ། །གསོལ་ལོ་བུ་རྫི་ཐུགས་མ་རིང་། །བསྟོད་དོ་བུ་རྫི་ཐུགས་མ་ཆུང་། །བསྐུལ་ལོ་བུ་རྫི་རྩལ་མ་ཞན། །དམ་ཅན་བསྲུང་མ་རྒྱ་མཚོའི་ཚོགས། །དམ་བཅས་ཞལ་བཞེས་མཛད་པ་རྣམས། །མཐུ་དང་ལྡན་པ་མངའ་གསོལ་ལོ། །སངས་རྒྱས་བསྟན་པ་བུ་བཞིན་སྐྱོངས། །རྩལ་དང་ལྡན་པ༞ །བསྟན་འཛིན་སྐྱེས་བུ་དབུ་འཕང་བསྟོད། །ཤ་ལ་སྲེད་པ༞ །དགྲ་བོའི་ཤ་ལ་ཧབ་སེ་ཧབ། །ཁྲག་ལ་རྔམས་པ༞ །དགྲ་བོའི་ཁྲག་ལ་ཧུབ་སེ་ཧུབ། །སྲོག་ལ་དབང་བ༞ །དགྲ་སྲོག་ད་ལྟར་ཆོད་ལ་ཤོག །དམག་དཔོན་ཆེན་པོ༞ །སྡེ་བརྒྱད་དམག་དཔོན་དགྲ་ལ་དྲོངས། །བསྟན་སྲུང་ཆེན་པོ༞ །བསྟན་ལ་གནོད་བྱེད་རྡུལ་དུ་རློག །ཆོས་སྐྱོངས་ཆེན་པོ༞ །ཆོས་འཁོར་དར་ཞིང་རྒྱས་པར་མཛོད། །རིག་འཛིན་བསྲུང་མ༞ །གསང་སྔགས་མཐུ་དང་ནུས་པ་སྐྱེད། །རྣལ་འབྱོར་དགྲ་ལྷ༞ །བཅོལ་བའི་ལས་རྣམས་མྱུར་དུ་སྒྲུབ། །ཞི་བས་ལས་ལ༞ །ནད་གདོན་བར་གཅོད་ཞི་བ་མཛོད། །རྒྱས་པའི་ལས་ལ༞ །ཚེ་དང་བསོད་ནམས་རྒྱས་པ་སྤེལ། །དབང་གི་ལས་ལ༞ །ཁམས་གསུམ་མ་ལུས་འདུལ་བ་མཛོད། །དྲག་པོའི་ལས་ལ༞ །བསྟན་ལ་གནོད་ཅིང་སྡང་བ་དང་། །བླ་མ་བརྙས་ཤིང་སེམས་ཅན་འཚེ། །བསྒྲལ་བའི་ཞིང་བཅུ་གྱུར་པ་ཡི། །དགྲ་བོ་དམ་ཉམས་ལས་ངན་འདི། །ད་ལྟ་བསྒྲལ་བའི་དུས་ལ་བབས། །དྲག་པོའི་མཚོན་ཆ་ཆར་ལྟར་ཕོབས། །འཇིགས་པའི་ང་རོ་འབྲུག་ལྟར་སྒྲོག །ཤ་ཁྲག་རུས་པའི་ཚོགས་སུ་རོལ། །དོན་སྙིང་རྣམས་ལྔ་ཞལ་དུ་གསོལ། །ཡན་ལག་མགོ་ཆོད་རྒྱན་དུ་གྱིས། །སྐྱོབས་པའི་ལྷ་དང་མྱུར་དུ་ཕྱེ། །སྔོན་ཚེ་རྒྱལ་བའི་བཀའ་མ་བཅག །བླ་མ་བརྒྱུད་པའི་དམ་མ་གཡེལ། །རྣལ་འབྱོར་བདག་གི་ངག་མ་བཅག །དུས་ལ་བབས་སོ་བསྲུང་མའི་ཚོགས། །ཁམས་གསུམ་དགྲ་བོས་སྲོག་དབུགས་ལ། །དབང་ཞིང་རྔམ་པའི་མངའ་གསོལ་ལོ། །དགྲ་ལ་རྦད་དོ་མཐུ་མ་ཆུང་། །བགེགས་ལ་བསྐུལ་རོ་རྩལ་མ་ཞན། །བདག་གིས་འཁོར་དང་ལོངས་སྤྱོད་དང་། །དབང་ཕྱུག་ཡེ་ཤེས་རྒྱས་པར་མཛོད། །ཕས་ཀྱི་སྦོད་སྟོང་བཟློག་པ་དང་། །ནད་ཁ་རིམ་ཁ་དགྲ་ལ་བསྒྱུར། །རྐྱེན་ཁ་མཚོན་ཁ་དགྲ་ལ་བསྒྱུར། །མི་ཁ་གོད་ཁ་དགྲ་ལ་བསྒྱུར། །བར་ཆད་ཐམས་ཅད་ཞི་བར་མཛོད། །དུས་གསུམ་སངས་རྒྱས་ཐམས་ཅད་ཀྱི། །དྲག་པོའི་འཕྲིན་ལས་འདུས་པའི་སྐུ། །དཔལ་ལྡན་བུ་རྫི་ལྷ་མོ་ཡི། །གང་བཅོལ་འཕྲིན་ལས་མྱུར་དུ་མཛོད། །བདག་ཅག་འཁོར་དང་བཅས་པ་རྣམས། །རི་རབ་རྩེ་ལྟར་མཐོ་བ་མཛོད། །རྒྱ་མཚོའི་གཏིང་ལྟར་རྒྱས་པར་མཛོད། །ཉི་ཟླའི་འོད་ལྟར་གསལ་བར་མཛོད། །ཆུ་བོས་རྒྱུན་ལྟར་རིང་བར་མཛོད། །འཇིག་རྟེན་བདེ་ཞིང་ལོ་ལེགས་དང་། །སྐྱེ་འགྲོ་དར་ཞིང་བསྟན་པ་རྒྱས། །མི་ནད་མུ་གེ་མི་འབྱུང་ཞིང་། །
ཚིག་རོལ་གྱི་རྗེས་སུ་བདུན་བརྡུང་བསྒྱུར།
བཀྲ་ཤིས་ཕུན་སུམ་ཚོགས་པ་ཤོག །
ལྷ་མོའི་གཙོ་བོ་ཨེ་ཀ་ཛ་ཏིའི་ལས་བཅོལ་ནི།
ཧཱུྃཿའཕྲིན་ལས་རྣམ་བཞི་ལྷུན་གྱི་གྲུབ། །གྲུ་གསུམ་མཐིང་ནག་འབར་བའི་ཀློང་། །སྔགས་ཀྱི་བསྲུང་མ་མཐུ་མོ་ཆེ། །སྐུ་མདོག་མཐིང་ནག་འབར་བའི་སྐུ།
དཔང་གཟུའི་དབྱངས།
།རལ་བའི་ཟུར་ཕུད་ས་གཞི་ཁྱབ། །གཡས་ཀྱི་ཕྱག་ན་ཞིང་ཆེན་ཙིཏྟ་བསྣམས། །གཡོན་གྱི་ཕྱག་ན་གཡུ་ཡི་སྤྱང་མོ་བསྣམས། །འཇིགས་བྱེད་འབར་བ་ལྕགས་ཀྱུ་ཡི། །མིག་གི་དབང་པོ་སྔོན་དུ་ཕྱུང་། །ལྕགས་ཀྱི་ལྡིང་ཆེན་ལྡིང་བ་ཡི། །དགྲ་བགེགས་ལུས་ཀྱི་ཁོང་ཁྲོལ་སྙིང་ཕྱུང་ཤིག །སྤྱང་མོ་སྤྲུལ་པའི་ཕོ་ཉ་ཡི། །དགྲ་བགེགས་སྲོག་རྩ་སྙིང་རྩ་ཆོད་ལ་ཤོག །ཤ་དང་རུས་པ་གྲོལ་ལ་ཤོག །ནང་ཁྲོལ་དབང་པོ་ཁྲོལ་ལ་ཤོག །དགྲ་བགེགས་ལ་རྔམས་དབང་དུ་བསྡུས། །མངོན་སྤྱོད་དྲག་པོའི་རྡུལ་དུ་རློག །དམར་འབྱིན་ཆེན་མོ་ད་ཚུར་བྱོན། །སྲོག་གཅོད་ཆེན་མོའི་དུས་ལ་བབས། །ཁྱེའུ་འདི་ལ་ཚེ་སྩོལ་སྲོག་སྐྱོབས་ཤིག །
ཚིག་རོལ་དགུ་བརྡུང་ཆེམས་བརྡུང་གསུམ་བརྡེག་ལེན་བཅས་བྱས་ལ་བཞག
ཏཱཀྐ་རཀྵ་ཁ་བདུན་ཏྲ་ཧཱུྃ་བྷྱོཿཧཱུྃ། རཀྨོ་རི་མ་རྩ་རྩ་ཁ་ལ་བྷྱོཿ མ་ཏི་བྷྱོཿ བུ་ཆུང་ལ་རཀྵཿརཀྵཿསྭཱཧཱ། ཡེ་དྷརྨཱ་ཧེ་ཏུ་པྲ་བྷ་ཝ་
སོགས་ཚར་གསུམ་བྱས།
ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ།
སོགས་ནས།
བྱེ་བྲག་ཏུ་ཡང་བརྟེན་མདོས་འདི་ལ་དཔལ་ལྡན་ལྷ་མོ་འདོད་ཁམས་ཀྱི་དབང་ཕྱུག་མ་བུ་རྫི་སྨན་གྱི་རྒྱལ་མོ་འཁོར་དང་བཅས་པ་བརྟེན་པར་བཞུགས་སུ་གསོལ། བརྟེན་པར་བཞུགས་ནས་སངས་རྒྱས་ཀྱི་བསྟན་པ་སྲུངས།
ཞེས་པ་ནས།
འཕྲིན་ལས་དང་སྡོང་གྲོགས་རྒྱ་ཆེན་པོ་མཛད་དུ་གསོལ།
གོང་བཞིན་ལ།
ཡེ་དྷརྨཱ།
མེ་ཏོག་གཏོར་རོལ་མོ་བཅས་ཚར་གསུམ་བྱས་ལ་མཐར་བཀྲ་ཤིས་གང་ཤེས་བརྗོད། དེ་ནས།
ཡེ་ཤེས་ལྔ་ལྡན་
ནས།
སྩལ་དུ་གསོལ། ཨོཾ་ཤྲཱི་བཛྲ་ཀུ་མ་ར་ཀྲོ་དྷ་རཀྵ་ཧཱུྃ་ཕཊ། ཨོཾ་བཛྲ་ཀ་ཝ་ཙི་ཧཱུྃ་ཕཊ། དགེ་བ་འདི་ཡི་མཐའ་ཡས་སེམས་ཅན་ཀུན། །བདུད་ལས་རྣམ་རྒྱལ་བར་ཆད་ཀུན་བཅོམ་ནས། །རྡོ་རྗེ་གཞོན་ནུ་མྱ་ངན་འདས་པ་ཡི། །འབྲས་བུ་བྱང་ཆུབ་ངེས་པར་འགྲུབ་གྱུར་ཅིག །སྐྱེ་མེད་ཆོས་སྐུའི་རང་བཞིན་རྣམ་དག་ལས། །ཐམས་ཅད་དབང་གི་གཟུགས་ཀྱི་སྐུ་སྤྲུལ་པ། །བཅོམ་ལྡན་རྡོ་རྗེ་གཞོན་ནུ་ཡབ་ཡུམ་གྱི། །སྐྱེ་ཤི་མེད་པ་དོན་གྱི་བཀྲ་ཤིས་ཤོག །
ཅེས་པ་འདི་ཡང་ས་སྐྱ་པ་ངག་དབང་ཀུན་དགའ་བློ་གྲོས་ཀྱིས་འཕྲལ་དུ་བྲིས་པའི་དགེ འདིའི་བརྒྱུད་པ་ནི། ཨོ་རྒྱན་བཻ་རོ། གཏེར་སྟོན་རྡོ་རྗེ་གླིང་པ། བཀྲ་ཤིས་འབྱུང་གནས། ཆོས་ཉིད་རང་གྲོལ། བསྟན་པ་རྒྱལ་མཚན། ཀུན་དགའ་བསོད་ནམས། འཁྲུལ་ཞིག་པ། འཇམ་དཔལ་གྲགས། པདྨ་གྲགས། གཞུང་རྒྱན། བསྟན་རྒྱམ། འབྲོམ་སྟོན། གཏེར་ཆེན་བླ་མ། གཏེར་གླིང་པ། དེ་ནས་
༼བསོད་ནམས་རིན་ཆེན་ས་ཆེན་ཀུན་བློ་དང་། །དེ་སྲས་དབང་གི་མཚན་དང་དཀོན་མཆོག་གྲགས། །ཀུན་དགའ་རབ་རྒྱས་མངའ་བདག་བྱམས་བསྟན་མཚན། །ལྔ་རིགས་ཀུན་བཀྲས་ཡབ་རྗེ་པདྨའི་མཚན། །མགུ་ཆེན་ཀུན་རིན་ཀུན་དགའ་རྒྱལ་མཚན་དང་། །བཞེད་ཆེན་དབང་སྡུད་བཟོད་པ་ཕུན་ཚོགས་དང་། །ཀུན་དགའ་སྙིང་པོ་མཐུ་ཆེན་གསང་བའི་བདག །དྲིན་ཆེན་རྡོ་རྗེ་འཆང་དབང་སོགས་བརྒྱུད་འདི་ཡང་ཁའུའི་བྲག་རྫོང་གི་གཙོ་གདུགས་ཉམས་གསོ་ཞུས་སྐབས་ས་ཆེན་ཀུན་བློའི་འཇགས་སྒྲིགས་ཞལ་གྱི་གདུགས་ཆོག་རག་བསྡུས་བླ་བརྒྱུད་ཞལ་སྐོང་དུ་ཀརྨ་རཏྣས་སྦྱར་བའོ།།༽ ༈་་་་་
རིམ་བརྒྱུད་བདག་ལའོ། །